Όρθιος και ζωντανός για πρόκριση ο Ολυμπιακός!



Οι «ερυθρόλευκοι» έκαναν καλή προσπάθεια στο παγωμένο «Γ. Καραϊσκάκης» (που ήταν κεκλεισμένων των θυρών λόγω του κορωνοϊού) κόντρα στη Γουλβς, αν και έπαιξαν με 10 από το 28’ λόγω της αποβολής του Σεμέδο και ήρθαν 1-1, που είναι θετικό τηρουμένων των αναλογιών. Αφήνοντας ανοιχτούς λογαριασμούς για τη ρεβάνς στην Αγγλία (άγνωστο πότε θα γίνει), όπου θα τα παίξουν όλα για όλα για την πρόκριση που δίνει εισιτήριο για τους «8» του Europa League.



Ο… συνήθης ύποπτος, Γιουσέφ Ελ Αραμπί, άνοιξε το σκορ στο 54’ με πλασέ από κοντά έπειτα από ωραία συνεργασία Καμαρά και Γκιγέρμε, ενώ η απάντηση (της έκτης ομάδας στη βαθμολογία της Premier League) ήρθε στο 67’ με κάπως τυχερό τρόπο. Αφού η μπάλα κόντραρε στον Μπουχαλάκη και άλλαξε πορεία έπειτα από δυνατό σουτ του Νέτο μετά το έξυπνο πάτημα του Μουτίνιο σε εκτέλεση φάουλ.



Επέστρεψε ως αντίπαλος στο Φάληρο ο Ποντένσε, ο οποίος πέρασε ως αλλαγή στο 79ο λεπτό.





Έτσι ξεκίνησαν

Η ενδεκάδα του Ολυμπιακού δεν είχε ιδιαίτερους γρίφους πριν τον αγώνα και στο δίλημμα Μασούρας ή Ραντζέλοβιτς, η απάντηση ήταν το όνομα του πρώτου. Ο Μαρτίνς παρέταξε Σα, Τσιμίκα, Μπα, Σεμέδο και Ομάρ. Στο κέντρο Γκιγέρμε, Μπουχαλάκη και Καμαρά, ενώ ο Βαλμπουενά ήταν ο άλλος παίκτης στα άκρα και ο Ελ Αραμπί στην κορυφή.





Η Γουλβς είχε Πατρίσιο στο τέρμα, Σαΐς, Κοαντί και Μπόλι στην άμυνα. Βινάγκρε σε όλη την αριστερή πλευρά και Ντόχερτι στην άλλη. Μουτίνιο και Νέβες στον άξονα. Ζότα, Τραορέ και Χιμένες στην τριάδα της επίθεσης.





Το ματς

Έπειτα από ένα «παγωμένο» ξεκίνημα (ασορτί με το κλίμα στην άδεια κερκίδα), όπου οι δύο ομάδες έκαναν αναγνωριστικό παιχνίδι, ο Ολυμπιακός άρχισε να ανεβάζει στροφές. Σε ένα πρώτο μέρος, στο οποίο ήταν συνολικά ανώτερος από τον αντίπαλό του. Παρότι δεν είχε κάποια κλασική ευκαιρία το ματς. Είχε καλή κυκλοφορία της μπάλας, ένταση και την πρωτοβουλία των κινήσεων. Παίζοντας κόντρα σε έναν αντίπαλο, που τηρούσε… στάση αναμονής. Άφηνε χώρο στους «ερυθρόλευκους», περιμένοντας καλά οχυρωμένη πίσω, με στόχο να χτυπήσει στην κόντρα. Ποντάροντας στην ταχύτητα και στην μπόλικη ποιότητα που διαθέτει μεσοεπιθετικά.



Η πρώτη στιγμή που ένιωσε η άμυνα της Γουλβς τους Πειραιώτες ήταν στο 7’ με τον Βαλμπουενά να γεμίζει από στατική φάση και τον Μπα να μην καταφέρνει να νικήσει δύο αντιπάλους, ενώ η άλλη ήταν η κεφαλιά του Μασούρα (14’), που πήρε ένα κόρνερ. Όσο κυλούσε ο χρόνος, γινόταν καλύτερος ο Ολυμπιακός, αλλά ήρθε η προσγείωση με την κόκκινη. Μετά από κόντρα, ο Ζότα επιχείρησε να μπουκάρει στην περιοχή (αν τα κατάφερνε θα έβγαινε φάτσα με τον Σα) και ο Σεμέδο τον ανέτρεψε λίγο έξω από το «κουτί» με αποτέλεσμα να αποβληθεί.





Η αποστολή του Ολυμπιακού έγινε πιο δύσκολη, που έπρεπε να παλέψει με αριθμητικό μειονέκτημα, αλλά δεν έδειξε να πτοείται, συνέχισε να έχει καλή κυκλοφορία της μπάλας (οι εύστοχες πάσες ήταν 311-112 κοντά στην ανάπαυλα). Μάλιστα, μέχρι την ανάπαυλα δεν απειλήθηκε ουσιαστικά από τη Γουλβς. Μόνο με την μπούκα του Τραορέ, που έκανε κακό σουτ, ανησύχησε κάπως.



Με το ίδιο πλάνο μπήκε στο δεύτερο μέρος η ομάδα του Μαρτίνς, που δεν αγχώθηκε στην προβολή του Χιμένες στο 47ο λεπτό. Στην πρώτη του καλή στιγμή στο δεύτερο μέρος ο Ολυμπιακός άλλαξε τις ισορροπίες. Μετά από ωραία κυκλοφορία της μπάλας, ο Καμαρά έβγαλε μπαλιά-τρύπα για τον Γκιγέρμε, που σχεδόν από τη γραμμή του άουτ έκανε γύρισμα για τον Ελ Αραμπί, ο οποίος δεν γινόταν να λαθέψει από τέτοιο σημείο και με τον Πατρίσιο εξουδετερωμένο ουσιαστικά.





Οι Πειραιώτες πήραν ψυχολογία και ώθηση, με τη Γουλβς πλέον να αναγκάζεται να ακολουθήσει διαφορετικό πλάνο, αφού κλήθηκε να παίξει πιο επιθετικά και το έκανε. Δεν άργησε να βρει την πρώτη της ευκαιρία και ο Χιμένες που βρέθηκε σε θέση βολής έστειλε την μπάλα στο πρόσωπο του Σα, που είχε προστατέψει την κλειστή του γωνία. Οι «λύκοι» ήταν πιο δραστήριοι πλέον, αλλά βρήκαν το 1-1 με… εμπνευσμένο, αλλά και τυχερό τρόπο. Έκαναν κομπίνα σε φάουλ, με τον Μουτίνιο να πατάει την μπάλα για τον Νέτο, που με συρτό δυνατό σουτ είδε την μπάλα να κοντράρει στον Μπουχαλάκη προτού καταλήξει στα δίχτυα του Σα.





Ο Μαρτίνς έβαλε τον Φορτούνη αντί του Ελ Αραμπί στο 74’ για να κρατήσει την μπάλα και ουσιαστικά δεν μπόρεσε να απειλήσει στη συνέχεια. Γενικότερα, στην τελική ευθεία, οι δύο ομάδες πήραν λίγα ρίσκα και έδειξαν ότι δεν τους… χάλαγε το ισόπαλο αποτέλεσμα. Και οι Πειραιώτες που έπαιζαν με 10 από νωρίς, αλλά και οι «λύκοι» που πήραν ισοπαλία με γκολ εκτός έδρας.



Οι συνθέσεις

Ολυμπιακός (Πέδρο Μαρτίνς): Σα, Τσιμίκας, Σεμέδο, Μπα, Ομάρ, Μπουχαλάκης, Γκιγέρμε, Καμαρά, Μασούρας (39' Σισέ), Βαλμπουενά (84' Γκασπάρ), Ελ Αραμπί (74' Φορτούνης)



Στον πάγκο των Πειραιωτών έμειναν: Αλέν, Λοβέρα, Τοροσίδης και Ραντζέλοβιτς



Γουλβς (Νούνο): Ρουί Πατρίσιο, Σαΐς, Κοαντί, Μπόλι, Βινάγκρε (79' Ποντένσε), Ντόχερτι (46' Νέτο), Νέβες, Μουτίνιο (85' Ντεντόκερ), Ζότα, Τραορέ, Χιμένες



Στον πάγκο έμειναν: Ρούντι, Ζορντάο, Κίλμαν, Μπουρ



Διαιτητής: Κλεμάν Τουρπέν (Γαλλία)

Βοηθοί: Νικολά Ντανός - Σιρίλ Γκρινγκορέ.

Τέταρτος: Φρανκ Σνάιντερ

VAR: Φρανσουά Λετεσιέ AVAR: Ζερόμ Μπρισάρ.



